Europa-Parlamentets beslutning

af 5. maj 2010

med bemærkningerne, der er en integrerende del af afgørelsen om decharge for gennemførelsen af budgettet for Det Europæiske Genopbygningsagentur for regnskabsåret 2008

EUROPA-PARLAMENTET,

der henviser til det endelige årsregnskab for Det Europæiske Genopbygningsagentur for regnskabsåret 2008,

der henviser til Revisionsrettens beretning om årsregnskabet for Det Europæiske Genopbygningsagentur for regnskabsåret 2008, med agenturets svar [1],

der henviser til Rådets henstilling af 16. februar 2010 (5827/2010 — C7-0061/2010),

der henviser til EF-traktatens artikel 276 og artikel 319 i traktaten om Den Europæiske Unions funktionsmåde,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [2], særlig artikel 185,

der henviser til Rådets forordning (EF) nr. 2667/2000 af 5. december 2000 om Det Europæiske Genopbygningsagentur [3], særlig artikel 8,

der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 [4], særlig artikel 94,

der henviser til forretningsordenens artikel 77 og bilag VI,

der henviser til betænkning fra Budgetkontroludvalget (A7-0072/2010),

A. der henviser til, at Revisionsretten har fastslået, at den har fået rimelig sikkerhed for, at årsregnskabet for regnskabsåret 2008 er rigtigt, og at de underliggende transaktioner er lovlige og formelt rigtige,

B. der henviser til, at Europa-Parlamentet den 23. april 2009 meddelte decharge til direktøren for Det Europæiske Genopbygningsagentur for gennemførelsen af agenturets budget for regnskabsåret 2007 [5], og i beslutningen med bemærkningerne til afgørelsen bl.a. henledte opmærksomheden på, at Revisionsretten i sin årsberetning for 2007 fandt tre potentielle risici ved overdragelsen af aktiviteterne fra agenturet til delegationerne:

a) da agenturets aktiviteter strækker sig over flere år, er der stadig uudnyttede budgetbevillinger på 453000000 EUR, som skal gennemføres i årene efter 2008, hvilket er det sidste år, agenturet eksisterede

b) den vejledende note udstedt af Kommissionen den 11. juni 2008 om overførsel af sager dækkede ikke alle poster på agenturets balance

c) det akkumulerede overskud på 180000000 EUR, som fremgik af agenturets balance pr. 31. december 2007, skulle ligeledes overtages og administreres af Kommissionen, når mandatet udløb,

1. konstaterer, at det af aftalememorandummet af 17. december 2008 mellem Kommissionen og Det Europæiske Genopbygningsagentur fremgår, at alle agenturets resterende aktiver efter 31. december 2008 bliver Kommissionens ejendom;

Budgetmæssig og økonomisk forvaltning

2. bemærker, at Revisionsretten har registreret, at ingen af de formelle betingelser for tildeling af direkte støtte til en international organisation til en værdi af 1399132 EUR (hvilket er 0,31 % af aktionsbudgettet) var opfyldt;

3. understreger, at der sættes spørgsmålstegn ved relevansen af fem projekter, som Revisionsretten har revideret, og som drejer sig om grænseoverskridende samarbejde (til en samlet værdi af 528000 EUR, hvilket svarer til 0,12 % af aktionsbudgettet), idet bedømmelsesudvalget beståede af agenturet og en delegation fra Kommissionen ikke havde taget hensyn til de spørgsmål, som var blevet rejst af de lokale vurderingssagkyndige; tager imidlertid agenturets svar til efterretning, hvori det fremhæver, at bedømmelsesudvalget ifølge de gældende regler ikke var bundet af de vurderingssagkyndiges udtalelse;

4. anmoder i anledning af, at agenturet har afsluttet sine aktiviteter, om en evaluering af de midler, der er brugt i Kosovo, for at fastslå, om de anvendte midler har medført, at der er etableret velfungerende og varige strukturer inden for retsvæsen og forvaltning;

5. beklager, at det effektivt arbejdende agentur er ophørt med at eksistere, og at forvaltningen af midlerne overdrages til delegationerne; kræver en rapport fra Kommissionen med en redegørelse for, hvor meget personale der er opbygget i delegationerne til at overtage agenturets opgaver; anmoder Kommissionen om en indgående og fuldstændig redegørelse for, om der er ydet budgetstøtte af de midler, som er overført fra agenturet til delegationerne;

6. henviser vedrørende øvrige bemærkninger, der ledsager dechargeafgørelsen, og som er af horisontal karakter, til sin beslutning af 5. maj 2010 [6] om præstationer, økonomisk forvaltning og kontrol med agenturer.

[1] EUT C 304 af 15.12.2009, s. 43.

[2] EFT L 248 af 16.9.2002, s. 1.

[3] EFT L 306 af 7.12.2000, s. 7.

[4] EFT L 357 af 31.12.2002, s. 72.

[5] EUT L 255 af 26.9.2009, s. 176.

[6] Vedtagne tekster, P7_TA(2010)0139. Se side 241 i denne EUT.

--------------------------------------------------